酬程嘉定楊漢州見和  其二
作者：洪咨夔
朝代：宋

paragraphs: 六州鐵鑄錯，四海金爲甌。
興亡幾變滅，明月長清秋。
憶從黨禍起，中原墮旄頭。
月行九霄上，安知下民愁。
年來月食昴，坐復山東州。
洗眼看太平，典衣辦芳篘。
流光濕沆瀣，散影凉颼飀。
老子興不淺，倒盡藥玉舟。
爲言漢太史，甘心周南留。
不願臯朔間，蓄之類俳優。